KIRJALLINEN KYSYMYS E-2686/02 esittäjä(t): Mihail Papayannakis (GUE/NGL) komissiolle. Saastunut pullotettu vesi.



Virallinen lehti nro 092 E , 17/04/2003 s. 0198 - 0199



KIRJALLINEN KYSYMYS E-2686/02 esittäjä(t): Mihail Papayannakis (GUE/NGL) komissiolle (26. syyskuuta 2002) Aihe: Saastunut pullotettu vesi Sveitsin hallituksen maan elintarvikkeiden valvontalaboratoriolla teettämässä tutkimuksessa 11 eurooppalaisesta pullovesimerkistä löytyi viruksia, jotka ovat syynä suureen osaan vatsa- ja suolistotulehdustapauksista. Kun otetaan huomioon, että merkkejä viruksista löytyi Sveitsissä, Italiassa ja Ranskassa pullotettavista vesistä, joita myydään kaikkialla Euroopan unionin alueella, voiko komissio ilmoittaa, onko se tietoinen kyseisestä tutkimuksesta? Katsooko se, että nämä johtopäätökset antavat aihetta huoleen ja jos antavat, aikooko se ryhtyä toimenpiteisiin? David Byrnen komission puolesta antama vastaus (7. marraskuuta 2002) Eräs Sveitsin liittovaltion terveysviraston laboratorio(1) julkaisi huhtikuussa 2002 tieteellisiä tutkimuksia(2), joiden mukaan useista eri jäsenvaltioista peräisin olevissa luontaisissa kivennäisvesissä on merkkejä Norwalk like -viruksista. Julkaisua lainattiin muutaman päivän ajan laajasti Belgian, Ranskan ja Alankomaiden tiedotusvälineissä. Komissio tutki yhdessä jäsenvaltioiden valvontaviranomaisten kanssa, oliko tutkimusten perusteella aiheellista epäillä, että kyseiset luontaiset kivennäisvedet olivat pilaantuneet virusten vuoksi ja että niistä aiheutuisi riski kansanterveydelle. Komissio on erittäin kiinnostunut näistä tutkimuksista. Julkaisu on jatkoa tutkimuksille, jotka koskevat Norwalk-virusten havaitsemista vesissä ja etenkin luontaisissa kivennäisvesissä ja joita on tehty lähes viiden vuoden ajan. Sama laboratorio toimitti ensimmäisen aihetta koskevan julkaisun(3) jo lokakuussa 2000. Seitsemän eurooppalaisen tutkimuslaboratorion verkko teki sen jälkeen muita tutkimuksia luontaisissa kivennäisvesissä mahdollisesti esiintyvien Norwalk-virusten havaitsemiseksi, eikä tutkimusten yhteydessä ilmennyt mitään kansanterveysriskiin viittaavaa. Komissio haastatteli myös kansanterveyttä käsittelevää eläinlääkintäalan tiedekomiteaa Norwalk-virusten, jotka ovat muiden kuin bakteeriperäisten gastrointestinaalisten infektioiden yleisin aiheuttaja, aiheuttamaan elintarvikkeiden tai veden mahdolliseen saastumiseen liittyvän kansanterveysriskin selvittämiseksi. Komitean tammikuussa 2002 antamassa lausunnossa(4) mainitaan Sveitsissä tehty tutkimus, mutta todetaan, että tutkimuksen tulokset olisi vahvistettava muilla tieteellisillä tutkimuksilla, jotta mahdollinen kansanterveysriski voitaisiin todeta. Komissio katsoo, että huhtikuussa 2002 julkaistut tutkimukset eivät riitä osoitukseksi kansanterveysriskin olemassaolosta. Luontaisia kivennäisvesiä koskevan direktiivin 80/777/ETY(5) mukaan luontaisten kivennäisvesien on oltava suojattu kaikelta saastumiselta. Direktiivissä ei säädetä pakollisesta virologisesta tutkimuksesta, vaan mikrobiologisista perusteista mahdollisen ulosteperäisen saastumisen toteamiseksi. Siinä säädetään muun muassa, että vesissä ei saa esiintyä patogeenisiä mikro-organismeja (patogeeniset virukset mukaan luettuina). Sveitsiläisessä tutkimuksessa havaittiin merkkejä Norwalk-viruksen perintöaineksesta. Tutkimuksessa käytettiin molekyylibiologian analyysimenetelmiä, joiden avulla voidaan havaita erittäin pieniä virusmääriä, mutta joiden avulla ei voida kuitenkaan saada minkäänlaisia tietoja havaittujen virusten elinkelpoisuudesta tai niiden tarttuvuudesta. Mahdollisen tartuntavaaran selville saamiseksi tutkimusta olisi täydennettävä lisätutkimuksilla. Sveitsiläisen tutkimuksen yhteydessä ei myöskään havaittu tutkittujen mineraalivesien mikrobiologista eikä siten ulosteperäistä saastumista. Edellä mainituista syistä kyseisten tutkimusten perusteella ei voida tässä tutkimusvaiheessa päätellä, että tietyt luontaiset kivennäisvedet aiheuttaisivat riskin kansanterveydelle Norwalk-viruskontaminaation vuoksi. Euroopan unionin epidemiologisen seurannan verkostot eivät ole myöskään ilmoittaneet tähän mennessä mistään gastrointestinaalisiin infektioihin liittyvästä bakteeri- tai virusperäisestä epidemiasta, joka saattaisi olla yhteydessä pullotettujen vesien käyttöön. (1) Solothurnin kantonin elintarvikelaboratorio, Sveitsi. (2) Norwalk-like virus sequences in natural mineral waters: one year monitoring of three brands in Applied and Environmental Microbiology, huhtikuu 2002, C. Beuret et al. (3) Norwalk-like virus sequences detected by reverse transcription-polymerase chain reaction in mineral waters imported into or bottled in Switzerland in Journal of Food Protection, lokakuu 2000, C. Beuret et al. (4) Kansanterveyttä käsittelevän eläinlääkintäalan tiedekomitean (Comité Scientifique Vétérinaire pour la Santé Publique, SCVPH) 30. tammikuuta 2002 antama lausunto. (5) Luontaisten kivennäisvesien hyödyntämistä ja markkinoille saattamista koskevan jäsenvaltioiden lainsäädännön lähentämisestä 15 päivänä heinäkuuta 1980 annettu neuvoston direktiivi 80/777/ETY, EYVL L 229, 30.8.1980, sellaisena kuin se on viimeksi muutettuna 28 päivänä lokakuuta 1996 annetulla Euroopan parlamentin ja neuvoston direktiivillä 96/70/EY, EYVL L 299, 23.11.1996.